በዚህ ከንቱ የክርክር ጭብጥ እንደሚረቱ ሲያውቁ፥ “እለምናለሁ ቢልም እንዲህ ያለው እስከ ሞቱ ድረስ ነው፤ ከዚያ በኋላ ግን አይለምንም” ሲሉ ከፍለው ያምናሉ። ይሁን እንጂ ጌታ ኢየሱስ በአብ ቀኝ ከተቀመጠ በኋላም መካከለኛችን ነው። ለምሳሌ፡- ከመሰቀሉ አስቀድሞ፥ “ብትወዱኝ ትእዛዜን ጠብቁ፤ እኔም አብን እለምናለሁ፤ ለዘላለምም ከእናንተ ጋር እንዲኖር ሌላ አጽናኝ ይሰጣችኋል” ሲል አብን እንደሚለምን ተናግሯል። ወደ ሰማይ ካረገና በእግዚአብሔር ቀኝ ከተቀመጠ በኋላ ደግሞ በእርሱ መካከለኛነት በኩል የመንፈስ ቅዱስ ስጦታ ለሐዋርያት ተሰጥቷል። “ስለዚህ በእግዚአብሔር ቀኝ ከፍ ከፍ ብሎና የመንፈስ ቅዱስን የተስፋ ቃል ከአብ ተቀብሎ ይህን እናንተ አሁን የምታዩትንና የምትሰሙትን አፈሰሰው” (ሐ.ሥ. 2፥33) ሲል ጴጥሮስ ይህንኑ ያረጋግጥልናል። በዚህ ሥዕላዊ መግለጫ በሚመስለው የጴጥሮስ ምስክርነት ውስጥ፥ ኢየሱስን በአብና በሐዋርያት መካከል መካከለኛ ሆኖ እንመለከተዋለን። በዚህ ስፍራ ሲለምን አናየውም፤ ይሁን እንጂ ቀድሞ እለምናለሁ ያለበት ጕዳይ የሚፈጸምበት ጊዜ በመድረሱ፥ በቀደመ ልመናው መሠረት፥ የመንፈስ ቅዱስን የተስፋ ቃል ከአብ ተቀብሎ በደቀ መዛሙርቱ ላይ ሲያፈሰው በግልጽ ይታያል። ከእግዚአብሔር መካከለኛችን በሆነው በኢየሱስ በኩል ሁሉ ነገር እንደሚሰጠንና እንደሚደረግልን ከዚህ ቃል መማር ይቻላል። ይህ የሆነው ኢየሱስ ወደ ሰማይ ካረገ እና በአብ ቀኝ ከተቀመጠ በኋላ መሆኑን ደግሞ ልብ ይሏል።
